જરા ગૂગલ કરીને જુઓ, વિશ્વના પહેલા મહિલા તબીબ કોણ છે? ‘એલિઝાબેથ બ્લેકવેલ’ જેમનું નામ તો વિકિપિડીયા પણ દેખાડશે, ૨૩ જાન્યુઆરી ૧૮૪૯માં તેમણે ડોક્ટરની ડીગ્રી મેળવી. હવે જરા ગૂગલ કરો વિશ્વના એ મહિલા તબીબ જેમણે પુરુષ તરીકે ૪૬ વર્ષ પ્રેક્ટિસ કરી, ડૉ. જેમ્સ બેરીના નામે મેડિકલ પ્રેક્ટિસ કરનાર એ મહિલા હતા માર્ગારેટ એન્ન બલ્કલી, જેમણે એડિનબર્ગ યુનિવર્સિટીમાંથી ૧૮૧૨માં મેડિકલમાં ગ્રેજ્યુએશન કર્યું. નાટકમાં કહેવાયું છે કે ઉનાળામાંય એ ફરકોટ પહેરીને ઈલાજ કરતા જેથી કોઈ તેમને સ્ત્રી તરીકે ન ઓળખી જાય. સિઝેરીયન ઓપરેશન કરનાર તેઓ પહેલા તબીબ હતા. તેમના મૃત્યુ વખતે ઈ.સ. ૧૮૬૫માં ખબર પડી કે તેઓ મહિલા હતા. સમાજ ભારતીય હોય કે બ્રિટનનો કે અમેરિકાનો, સ્ત્રીઓએ સહન કરેલી યાતનાઓ અને છતાંય તેમની ઉપલબ્ધિઓ જ તેમના મનોબળને અને ઈચ્છાશક્તિને આલેખે છે.